**საგრანტო კონკურსი**

**CNF/2024/GA-GEO**

**ძირითადი ინფორმაცია**

|  |  |
| --- | --- |
| **სათაური** | **დაბა მანგლისსა და ახალციხეში არსებული იდეათეკების** **ეკო-საგანმანათლებლო პროგრამის შემუშავება და განხორციელება რეგიონში არსებული დაცული ტერიტორიის ადმინისტრაციების ჩართულობით.**  |
| **ადგილმდებარეობა** | დაბა მანგლისის მულტიფუნქციური ცენტრის ბიბლიოთეკა/ალგეთის ეროვნული პარკი; ახალციხის N1 საჯარო სკოლა/ჯავახეთისა და ბორჯომ-ხარაგაულის ეროვნული პარკი. |
| **ხანგრძლივობა** | ივნისი 2024 - დეკემბერი 2024  |
| **კონტრაქტის ტიპი** | საგრანტო ხელშეკრულება |
| **აპლიკაციის პროცედურა** | სრული სააპლიკაციო პაკეტი უნდა გაიგზავნოს შემდეგ ელექტრონულ მისამართზე: recruiting@caucasus-naturefund.orgსათაურში უნდა მიეთითოს: **„დაბა მანგლისისა და ახალციხის იდეათეკების ეკო-საგანმანათლებლო პროგრამის შემუშავება“** |
| **განაცხადის წარდგენის ვადა** | განაცხადის გამოქვეყნებიდან არაუმეტეს 20 კალენდარული დღე |
| **შეკითხვების შემთხვევაში საკონტაქტო ინფორმაცია** | lkalmakhelidze@caucasus-naturefund.org  |

**კავკასიის ბუნების ფონდის შესახებ**

კავკასიის ბუნების ფონდი (CNF) წარმოადგენს კონსერვაციის სატრასტო ფონდს, რომელიც შეიქმნა 2007 წელს გერმანიის ეკონომიკური თანამშრომლობის და განვითარების ფედერალური სამინისტროს (BMZ) მხარდაჭერითა და გერმანიის რეკონსტრუქციის საკრედიტო ბანკის (KfW), კონსერვაციის საერთაშორისო ორგანიზაციის (Conservation International) და ბუნების დაცვის მსოფლიო ფონდი – გერმანიის (WWF Germany) მეშვეობით.

სომხეთის, აზერბაიჯანის და საქართველოს დაცული ტერიტორიების ძირითადი საჭიროებების დაკმაყოფილების ხელშეწყობის მიზნით, გრძელვადიანი დაფინანსების და მენეჯმენტის დახმარების უზრუნველყოფით კავკასიის ბუნების ფონდი ხელს უწყობს კავკასიის უნიკალური ფლორის, ფაუნის და ეკოსისტემების კონსერვაციას მომავალი თაობებისთვის და ამავე დროს, ადგილობრივი მოსახლეობის ცხოვრების დონის გაუმჯობესებას.

კავკასიის ბუნების ფონდის მიერ დაცული ტერიტორიების მხარდაჭერა უზრუნველყოფს ძირითადი საჭიროებების დაკმაყოფილებას საოპერაციო და საკადრო დანახარჯების შევსებით და შესაძლებლობების გაძლიერებას დაცული ტერიტორიების მართვის გაუმჯობესების მიზნით ისეთ საკითხებთან დაკავშირებით, როგორიცაა ბრაკონიერობა, ხე-ტყის ჭრა და სხვა უკანონო ქმედებებზე რეაგირება, ფლორისა და ფაუნის მრავალფეროვანი სახეობების და ბუნებრივი ეკოსისტემების მონიტორინგი, საზოგადოების ცნობიერების ამაღლებისა და ტურიზმისა და მდგრადი განვითარების ხელშეწყობა. <https://www.caucasus-naturefund.org/>

**განსახორციელებელი პროგრამის აღწერა**

საქართველოს ბანკი 2010 წლიდან საკუთარი კორპორაციულ-სოციალური პასუხისმგებლობის (CSR) ფარგლებში აქტიურად თანამშრობლობს კავკასიის ბუნების ფონდთან (CNF) და ყოველწლიურად ფინანსურ მხარდაჭერას უწევს სხვადასხვა გარემოსდაცვით აქტივობებს და ღონისძიებებს. ამავდროულად, საქართველოს ბანკი ხარისხიანი განათლების ხელმისაწვდომობისა და ამ მიმართულების ხელშეწყობის მიზნით, საზღვრისპირა სოფლებში, მაღალმთიან რეგიონებში, ეთნიკური უმცირესობით დასახლებულ და სიღარიბის მაღალი მაჩვენებლის მქონე ქალაქებში არსებულ საჯარო სკოლებში, 2019 წლიდან ახორციელებს მულტიფუნქციური ბიბლიოთეკების კონცეფციის მქონე პროექტს - „იდეათეკა", რომელიც საგანმანათლებლო სივრცეების გახსნას გულისხმობს. ეს არის მულტიფუნქციური სივრცე, რომელშიც გაერთიანებულია კეთილმოწყობილი გარემო, თანამედროვე გამოცემების წიგნის ფონდი და თანამედროვე ტექნოლოგიური აღჭურვილობა. ეს ყველაფერი მოსწავლეებს და მასწავლებლებს აძლევს შესაძლებლობას, მაქსიმალურად მიუწვდებოდეთ ხელი ყველა სახის თანამედროვე საგანმანათლებლო რესურსზე. „იდეათეკა" ასევე წარმოადგენს საერთო სამუშაო სივრცეს, სადაც მოსწავლეებსა და მასწავლებლებს სხვადასხვა პროექტის განხორციელების შესაძლებლობა აქვთ.

კავკასიის ბუნების ფონდსა და საქართველოს ბანკს შორის წლების განმავლობაში დაგროვილი გამოცდილებისა და წარმატებული თანამშრომლობის გათვალისწინებით, დაგეგმილია ახალი ინიციატივის განხორციელება, რაც გულისხმობს კავკასიის ბუნების ფონდის მიერ მხარდაჭერილი დაცული ტერიტორიების სიახლოვეს, რეგიონში არსებული იდეათეკების გარემოსდაცვითი და ეკო საგანმანათლებლო კომპონენტით გამდიდრებას და მიზნობრივი საგანმანათლებლო პროგრამების შემუშავებას, რაც უზრუნველყოფს იდეათეკით მოსარგებლეთა და დაცული ტერიტორიების ადმინისტრაციებს შორის თანამშრომლობის ჩამოყალიბებას, გაუმჯობესებას და დაცული ტერიტორიების შესახებ ცნობიერების ამაღლებას.

აღნიშნული ინიციატივის საპილოტე რეჟიმში განხორციელების მიზნით შერჩეულია (1) დაბა მანგლისის მულტიფუნქციური სივრცის ბიბლიოთეკა, რომელიც მდებარეობს ალგეთის ეროვნული პარკის სიახლოვეს და (2) ქალაქ ახალციხის N1 საჯარო სკოლა, რომელიც რეგიონის ჭრილში აერთიანებს როგორც ბორჯომ-ხარაგაულის ეროვნულ პარკს, ისე ჯავახეთის დაცულ ტერიტორიებს.

**პროგრამის მიზანი**

ფონდის მიერ გამოცხადებული საგრანტო პროგრამის მიზანია უზრუნველყოს სამიზნე იდეთეკებსა და დაცული ტერიტორიების ადმინისტრაციებს შორის ურთიერთთანამშრომლობის გაძლიერების ხელშეწყობა ერთობლივი გარემოსდაცვითი პროგრამების შემუშავებისა და განხორციელების გზით, ასევე აღნიშნული იდეათეკების ეკო-საგანმანათლებლო და გარემოსდაცვითი მასალებით აღჭურვა.

**შესასრულებელი სამუშაოს მონახაზი**

შემსრულებელმა უნდა უზრუნველყოს დაბა მანგლისსა და ქალაქ ახალციხეში არსებული იდეათეკების გარემოსდაცვითი თემატიკით გამდიდრება და რეგიონში არსებული დაცული ტერიტორიების ადმინისტრაციებთან - ალგეთის, ბორჯომ-ხარაგაულისა და ჯავახეთის დაცული ტერიტორიების ადმინისტრაციებთან თანამშრომლობის გაღრმავება.

**ფაზა I**: **მოსამზადებელი ფაზა:** აღნიშნულ ფაზაშიშემსრულებელმა კავკასიის ბუნების ფონდთან (CNF), საქართველოს ბანკთან, დაცული ტერიტორიების სააგენტოსა და ტერიტორიულ ადმინისტრაციებთან ერთად, სამუშაო შეხვედრის ფორმატში უნდა განიხილოს შესასრულებელი სამუშაოს ძირითადი მიზნები, პროექტისა და შემსრულებლისათვის მოსალოდნელი საბოლოო შედეგები. აღნიშნულ ფაზაში, მთავარ დაინტერესებულ მხარეებთან ერთად უნდა მოხდეს პროგრამის ზოგადი კონცეფციის, მიდგომის, მეთოდოლოგიისა და განხორციელების კალენდრის შეთანხმება.

**მისაღები შედეგი/დავალება I:** საწყისი ფაზის ანგარიში, რომელიც მოიცავს შეთანხმებულ კონცეფციას, მიზნებს, მეთოდოლოგიასა და განხორციელების კალენდარს. ასევე, აღწერს საწყისი ფაზის დროს კონსულტაციების პროცესს და მოიცავს იმ დაინტერესებულ მხარეთა სიას, ვისთან ერთადაც გაიმართა სამუშაო შეხვედრები და კონსულტაციები.

**ფაზა II**: **სამოქმედო გეგმის შემუშავება:** აღნიშნულ ფაზაში, შეთანხმებული კონცეფციის, მიზნებისა და მეთოდოლოგიის გათვალისწინებით, კავკასიის ბუნების ფონდთან (CNF), საქართველოს ბანკთან, დაცული ტერიტორიების სააგენტოსა და ტერიტორიულ ადმინისტრაციებთან კოორდინაციით უნდა მოხდეს კონკრეტულ განსახორციელებელ აქტივობებზე შეთანხმება და დროში გაწერილი დეტალური სამოქმედო გეგმის შემუშავება შესაბამისი ბიუჯეტით.

**მისაღები შედეგი/დავალება II:** დეტალური სამოქმედო გეგმა კონკრეტული აქტივობებით, მონაწილე მხარეებით, დეტალური ბიუჯეტით და განხორციელების კალენდრით.

**ფაზა III**: **პროგრამის განხორციელება და მონიტორინგი/ანგარიშგება:** შემსრულებელი კავკასიის ბუნების ფონდთან (CNF) მჭიდრო კოორდინაციით და დაინტერესებული მხარეების ჩართულობით უზრუნველყოფს შეთანხმებული სამოქმედო გეგმის მიხედვით გაწერილი აქტივობების განხორციელებას. შემსრულებელმა რეგულარულად უნდა მოახდინოს CNF-ის ინფორმირება მიმდინარე პროგრესის შესახებ როგორც ელექტრონული ფოსტის, ისე ონლაინ და ფიზიკური შეხვედრების ფორმატით. შემსრულებელმა უნდა მოამზადოს პროგრამის ფარგლებში განხორციელებული აქტივობების შესახებ საბოლოო ანგარიში, დეტალური ფინანსური ანგარიშის ჩათვლით.

**მისაღები შედეგი/დავალება III:** პროგრამის განხორციელების საბოლოო ანგარიში, დეტალური ფინანსური ანგარიშის ჩათვლით. ანგარიშს თან უნდა ერთვოდეს ყველა დამხმარე დოკუმენტი, ვიზუალური ფოტო/ვიდეო და საგრანტო პროგრამის ფარგლებში შემუშავებული ნებისმიერი მასალა (რუკა, დიზაინი, პროექტი და სხვ.). ფინანსური ანგარიში უნდა მოიცავდეს შეთანხმებულ ბიუჯეტთან მიმართებით დეტალურ ანგარიშგებას.

**პროექტის ხანგრძლივობა და ბიუჯეტი**

|  |  |  |  |  |  |  |  |
| --- | --- | --- | --- | --- | --- | --- | --- |
| **აქტივობა და შესასრულებელი სამუშაო** | **1** | **2** | **3** | **4** | **5** | **6** | **7** |
| **თვე** | **ივნ.** | **ივლ.** | **აგვ.** | **სექტ.** | **ოქტ.** | **ნოემ.** | **დეკ.** |
| საწყისი ფაზა და საწყისი ფაზის ანგარიში  |  |  |  |  |  |  |  |
| სამოქმედო გეგმის შემუშავება და წარდგენა  |  |  |  |  |  |  |  |
| განხორციელება და მონიტორინგი |  |  |  |  |  |  |  |
| საბოლოო ნარატიული და ფინანსური ანგარიშის წარდგენა |  |  |  |  |  |  |  |

პროექტის განხორციელების მაქსიმალური ვადა არის 6 თვე. საგრანტო პროგრამის განხორციელების მიზნით, აპლიკანტის კვალიფიკაციისა და მოთხოვნების შესაბამისად კავკასიის ბუნების ფონდი (CNF) გასცემს გრანტს.

*აპლიკანტმა პირველ ეტაპზე უნდა წარმოადგინოს მხოლოდ მოსამზადებელი ფაზის ბიუჯეტი. მეორე ეტაპზე გამოიკვეთება სამოქმედო გეგმისა და პროგრამის განხორციელების ღირებულება და წარედგინება ფონდს შესათანხმებლად.*

პროექტის ჯამური ღირებულება უნდა მოიცავდეს ხარჯების დეტალურ ჩაშლას (პერსონალის ანაზღაურება, სამივლინებო ხარჯები, საწვავი, გადასახადები და სხვ.) შესაბამისი მუხლებისა და აქტივობების მითითებით. განფასება შემოთავაზებული უნდა იქნეს შემსრულებლის მიერ *დანართ 2-ში* მოცემული ფორმატის მიხედვით.

**საგრანტო პროგრამის განხორციელებაზე უფლებამოსილი ორგანიზაციები**

კონკურსი ღიაა არასამთავრობო და სათემო ორგანიზაციებისათვის ან ფიზიკურ პირთა გაერთიანებებისათვის. კონკურსის ფარგლებში პრიორიტეტულია სხვადასხვა ორგანიზაციის თუ ფიზიკურ პირთა თანამშრომლობით ერთობლივი წინადადებების წარდგენა. ყველა მონაწილე პირს/ორგანიზაციას უნდა გააჩნდეს გარემოსდაცვის სფეროში პროექტების განხორციელების არანაკლებ 5 წლიანი გამოცდილება. პრიორიტეტი მიენიჭება დაცულ ტერიტორიებთან დაკავშირებული ეკო-საგანმანათლებლო პროექტების განხორციელების გამოცდილებას. აპლიკანტმა უნდა წარმოადგინოს მოკლე ინფორმაცია მის მიერ განხორციელებული მსგავსი პროექტების შესახებ, რომელიც დაფინანსებულია CNF-ის ან/და სხვა დონორ(ებ)ის მიერ.

**განაცხადის წარდგენის წესი**

აპლიკანტმა უნდა წარმოადგინოს შემდეგი დოკუმენტები:

* პირველადი კონცეფციის მონახაზი (მიდგომები და მეთოდოლოგია) *დანართი 1*-ის შესაბამისად;
* დეტალური CV იმ ექსპერტებისა, რომლებიც პროგრამის განხორციელებაში იქნებიან ჩართულები, იმის მითითებით თუ თითოეულ მათგანს რა კონკრეტული როლი და ფუნქცია ექნება სამუშაო პროცესში;
* პირველი ფაზის დეტალური ბიუჯეტი *(დანართი 2)*, სადაც ყველა ხარჯი დეტალურად იქნება გაწერილი, მათ შორის, შესაბამისი სავალდებულო გადასახადები;
* საქართველოს კანონმდებლობით გათვალისწინებული რეგისტრაციის დამადასტურებელი დოკუმენტი;
* მოკლე ინფორმაცია განხორციელებულ პროექტებზე *(დანართი 3);*
* ორი რეკომენდატორის საკონტაქტო ინფორმაცია.

**განაცხადი წარმოდგენილი უნდა იყოს ქართულ ენაზე.**

განაცხადის წარდგენის ბოლო ვადაა **2024 წლის 10 ივნისი, საქართველოს დროით 18:00 საათამდე.**

განაცხადის პაკეტი უნდა გაიგზავნოს მისამართზე recruiting@caucasus-naturefund.org სათაურის ველში შემდეგი მითითებით – **„დაბა მანგლისისა და ახალციხის იდეათეკების ეკო-საგანმანათლებლო პროგრამის შემუშავება“.**